Ismo Falck

Ismo Kalevi Falck (s. 22. elokuuta 1966 Paltamo) on suomalainen jousiampuja ja olympiamitalisti. Hän voitti olympiahopeaa Barcelonan kesäolympialaisten 1992 jousiammunnan joukkuekilpailussa yhdessä Tomi Poikolaisen ja Jari Lipposen kanssa. Loppuottelussa Suomi hävisi Espanjalle pistein 236–238. Soulin olympialaisissa 1988 Falck kuului neljänneksi sijoittuneeseen Suomen joukkueeseen. Henkilökohtaisessa kilpailussa hän sijoittui Soulissa 27:nneksi ja Barcelonassa 57:nneksi.

Falck saavutti joukkuekilpailun Euroopan-mestaruuden Nymburkissa 1994. Lisäksi hän sai joukkuekilpailussa EM-pronssia Luxemburgissa 1988 ja MM-hopeaa Krakovassa 1991. Seuratasolla hän edusti Suomussalmen Vastusta.

Hän toimi Jyväskylässä Kuokkalan koulun rehtorina, ennen kuin vastaanotti viran Savonlinnan Lyseon lukion rehtorina.

Lähteet

Suomalaiset jousiampujat
Suomalaiset olympiamitalistit
Suomen koulujen rehtorit
Vuonna 1966 syntyneet
Elävät henkilöt